HU Az Európai Unió Hivatalos Lapja C 177/18

Kérelem közzététele a mezőgazdasági termékek és az élelmiszerek minőségrendszereiről szóló 1151/2012/EU európai parlamenti és tanácsi rendelet 50. cikke (2) bekezdésének a) pontja alapján

2013/C 177/09

Ez a közzététel az 1151/2012/EU európai parlamenti és tanácsi rendelet (1) 51. cikke alapján jogot keletkeztet a kérelem elleni felszólalásra.

MÓDOSÍTÁS IRÁNTI KÉRELEM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (2)

MÓDOSÍTÁS IRÁNTI KÉRELEM A 9. CIKK ALAPJÁN

„PERAS DE RINCÓN DE SOTO”

EK-sz.: ES-PDO-0105-0251-05.10.2010

OFJ ( ) OEM ( X )

1. A termékleírás módosítással érintett szakaszcíme

—  A termék elnevezése — ☒ A termék leírása — ☒ Földrajzi terület — ☒ A származás igazolása — ☒ Az előállítás módja —  Kapcsolat —  Címkézés —  Nemzeti előírások — ☒ Egyéb (ellenőrző szerv; jogi követelmények)

2. A módosítás típusa

— ☒ Az egységes dokumentum vagy az összefoglaló módosítása. —  Olyan bejegyzett OEM vagy OFJ termékleírásának módosítása, amely esetében sem az egységes dokumentum, sem az összefoglaló nem került közzétételre. —  A termékleírás oly módon történő módosítása, amely nem teszi szükségessé a közzétett egységes dokumentum módosítását (az 510/2006/EK rendelet 9. cikkének (3) bekezdése). —  A termékleírás hatóságilag elrendelt, kötelező egészségügyi vagy növény-egészségügyi intézkedések miatti átmeneti módosítása (510/2006/EK rendelet 9. cikk (4) bekezdés).

3. Módosítás(ok)

3.1. A termék leírása

A B.3. Megkülönböztető sajátosságok című bekezdés módosul, tartalma a következő albekezdésekben szerepel: B.3.1. Fizikai-kémiai jellemzők, B.3.2. Érzékszervi jellemzők és B.3.3. Fizikai jellemzők.

Továbbá a B.3.1. Fizikai-kémiai jellemzők (amelyek mérését a termék szállításának elindításakor és nem a szedés alatt kell elvégezni) című albekezdésben el kell hagyni egyrészt a maximális oldható szilárdanyag-tartalmat, mivel ennek a határértéknek meghatározása ellentmondásos, hiszen az édesség termékünk meghatározó és megkülönböztető jegye, másrészt a legalacsonyabb keménységi értéket, figyelembe véve ennek az utóérő gyümölcsnek a fejlődését, amely a szedést követően tovább érik – édessége növekszik, húsának keménysége csökken –, valamint a piac szükségleteit és a fogyasztói ízlést is. Ugyanakkor, és a szerzett tapasztalatnak köszönhetően, elfogadható a minimális méretkategória 5 mm-rel történő csökkentése, amennyiben a rendeltetési piac így kívánja. A B.3.3. Fizikai jellemzők című albekezdésben az 1619/2001/EGK rendeletre való utalást el kell hagyni, mivel annak teljesítése kötelező.

3.2. Földrajzi terület

Mivel először helytelenül lett meghatározva, a földrajzi terület az Ebro-völgy következő településeivel bővül: Albelda, Alberite, Alcanadre, Agoncillo, Arrubal, Ausejo, Azofra, Cenicero, Entrena, Fuenmayor, Hormilla, Hormilleja, Huércanos, Lardero, Logroño, Murillo, Nalda, Nájera, Navarrete, Pradejón, San Asensio, Torremontalbo, Uruñuela és Villamediana de Iregua.

Ez a térség, amely teljes egészében az Ebro völgyében található, messze a hegyes vidéktől, ugyanolyan jellegzetes és közös emberi és természeti tényezőkkel rendelkezik, mint az először kijelölt terület, amellyel egységes és oszthatatlan egységet alkot.

3.3. A származás igazolása

Új, rövidebb és tömörebb megfogalmazást kap, az Instituto de Calidad Agroalimentaria de La Rioja új nómenklatúrájával és a vállalkozói regiszter új struktúrájával kiegészítve. Az „Asociación para la Promoción de la Pera de Rincón de Soto” elnevezés helyébe a „szabályozó tanács” kifejezés lép.

3.4. Az előállítás módja

Megfogalmazása megváltozott: rövidebb és tömörebb lett, illeszkedve a termék minőségét károsan nem befolyásoló technológiai fejlesztésekhez, és követve a magánszektor saját minőségi előírásait. Kikerültek szövegéből a csak manuálisan végezhető műveletekre vonatkozó utalások és a kizárólag fából készült rekeszek használatára vonatkozó követelmény.

3.5. Egyéb

A G. Ellenőrző szerv című bekezdésben az ellenőrző szerv új elnevezése szerepel, és az L. Jogi előírások című fejezetben aktualizálásra kerültek a hatályos jogszabályok.

EGYSÉGES DOKUMENTUM

A TANÁCS 510/2006/EK RENDELETE

a mezőgazdasági termékek és élelmiszerek földrajzi jelzéseinek és eredetmegjelöléseinek oltalmáról (3)

„PERAS DE RINCÓN DE SOTO”

EK-sz.: ES-PDO-0105-0251-05.10.2010

OFJ ( ) OEM ( X )

1. Elnevezés

„Peras de Rincón de Soto”

2. Tagállam vagy harmadik ország

Spanyolország

3. A mezőgazdasági termék vagy élelmiszer leírása

3.1. A termék típusa

1.6. osztály: Gyümölcsök, zöldségfélék és gabonafélék frissen vagy feldolgozva

3.2. Az 1. pontban szereplő elnevezéssel jelölt termék leírása

A Pyrus communis L. fajhoz tartozó Blanquilla és Conferencia fajták extra és első osztályú minőségű, frissen történő fogyasztásra szánt termései.

A körtének a kiszállítás pillanatában a következő paraméterekkel kell rendelkeznie:

A gyümölcshús keménysége: legfeljebb 6,12 kg/cm2

Minimális oldható szilárdanyag-tartalom: legalább 13 Brix-fok.

Minimális méret: a legnagyobb átmérő által meghatározott méret a Blanquilla esetén 58 mm, a Conferencia esetén pedig 60 mm. A piaci kívánalmaknak megfelelően a minimális méretek 5 mm-rel csökkenthetők.

Természetes héjpárásodás (perzseltség) csiszoló vegyi termékek alkalmazása nélkül.

Kocsány, látható.

3.2.1. Érzékszervi jellemzők

A meghatározott térségben termesztett Blanquilla fajtájú körtének jellemzően erőteljes, intenzív és a savasság-édesség tekintetében kiegyensúlyozott az íze. A fás állagú Conferencia fajta íze savasság és édesség tekintetében kitűnő: erőteljes, intenzív és kiegyensúlyozott. Mindkét fajta nagyon lédús, és magas cukortartalommal rendelkezik, ami rendkívüli mértékben meghatározza a termék ízhatását.

3.3. Nyersanyagok (kizárólag feldolgozott termékek esetében)

—

3.4. Takarmány (kizárólag állati eredetű termékek esetében)

—

3.5. Az előállítás azon műveletei, amelyeket a meghatározott földrajzi területen kell elvégezni

A termesztési terület megegyezik azzal, amelyen a tárolás és a végső válogatás történik.

A „Pera de Rincón de Soto” eredetmegjelölés oltalma alatt álló körtének nem csak tökéletes állapotban kell a fogyasztókhoz érkeznie, hanem folyamatosan biztosítani kell összes meghatározott paraméterének teljesítését.

Ezért a megfelelő tároláson kívül a „Pera de Rincón de Soto”-t kiszállítása előtt aprólékos végső termékválogatásnak kell alávetni, amelynek során nemcsak a hibás körtéket kell eltávolítani, hanem azokat is, amelyek nem felelnek meg a megkülönböztető minőségi paramétereknek.

Mivel ezt a végső válogatást közvetlenül a terméknek a zöldség- és gyümölcstermesztő központból történő kiszállítása előtt kell elvégezni, akkor amikor a körtéket kiemelik a szedésre és tárolásra használt rekeszekből, ez a munkaszakasz is a termesztési folyamat részének tekintendő, következésképpen az oltalom alatt álló földrajzi területen végzendő el.

Ha a termesztés, a tárolás és a végső válogatás az oltalom alatt álló földrajzi területen történik, nemcsak a kérdéses termék eredetét, hanem annak optimális ellenőrzését, ezáltal fizikai és érzékszervi tulajdonságainak megőrzését is biztosítani lehet.

3.6. A szeletelésre, az aprításra, a csomagolásra stb. vonatkozó egyedi szabályok

Mivel a „Peras de Rincón de Soto” OEM oltalom alatt álló termék végső kiválogatásának folyamata során kiszerelés is történik a termékleírásban meghatározott követelményeknek megfelelő körtéknek a rekeszekből a szállítóládákba történő átrakásával, a kiszerelést is a kijelölt földrajzi területen kell elvégezni.

A begyűjtési központban a terméket olyan ládákba kell elhelyezni, amelyek egyetlen rétegben tárolják, valamint rögzítik a gyümölcsöket, nehogy azok szállítás és forgalmazás közben sérüljenek.

Az említett kiszerelést azonban nem lehet csomagolásnak tekinteni, mivel nem szükségszerűen ebben a formában kerül a fogyasztóhoz.

3.7. A címkézésre vonatkozó egyedi szabályok

A címkéken kötelezően fel kell tüntetni a „Peras de Rincón de Soto” eredetmegjelölést. A fogyasztót bármely okból megtévesztő címkék nem engedélyezhetők.

4. A földrajzi terület tömör meghatározása

Albelda, Alberite, Alcanadre, Agoncillo, Arrubal, Ausejo, Azofra, Cenicero, Entrena, Fuenmayor, Hormilla, Hormilleja, Huércanos, Lardero, Logroño, Murillo, Nalda, Nájera, Navarrete, Pradejón, San Asensio, Torremontalbo, Uruñuela és Villamediana de Iregua települések, amelyek az Ebro-völgyben elszórtan helyezkednek el.

5. Kapcsolat a földrajzi területtel

5.1. A földrajzi terület sajátosságai

Természeti tényezők

La Rioja-ban oly mértékben érvényesül a felszíni topográfia hatása, hogy a délen emelkedő hegyek természetes választóvonalként szolgálnak az Ebro völgye és a többi terület között, és ezáltal jelentős esőzési és termikus gradiensnek adnak helyet.

Jellegzetes, egységes edafológiájának és éghajlatának köszönhetően a hegyvidéktől távol, teljes egészében az Ebro völgyében található földrajzi terület különösen alkalmas a meghatározott érzékszervi és minőségi sajátosságokkal rendelkező, igen nagyra értékelt körte termesztésére, és e kultúra erősen beágyazott mezőgazdasági hagyományával együtt egyedülálló és oszthatatlan egységet alkot.

Domborzat: A fagyok, a napsugárzás és a párolgás tekintetében az Ebro völgye szomszédságában található oltalom alatt álló földrajzi terület helyzetéből adódóan ideális környezetet biztosít a kivételes minőségű körte megfelelő fejlődéséhez, mivel sík, nyílt, akadályoktól mentes, jól szellőző és párás térségek alkotják, amelyek egyrészről kedveznek a magas napsugárzási értékeknek, másrészről megelőzik a párolgás okozta fagyokat.

Edafológia: Igényeik miatt a körteültetvényeket az oltalom alatt álló földrajzi terület folyókhoz közeli, jól szellőző nagy síkságaira koncentrálják, amelyeknek egészséges, homogén, mély, agyagos vagy szilikát-agyagos talajai mentesek a túlzott jelenléte esetén klorózisra hajlamosító aktív mésztől, továbbá jó vízáteresztő képességgel rendelkeznek, mivel a körte öntözést igényel és nagyon érzékeny a területen pangó vízre.

Éghajlat: A kijelölt földrajzi terület az Ebro völgyében, a hegyvidéktől távol fekszik, éghajlata mérsékelten földközi-tengeri, ugyanakkor bizonyos fokig kontinentális, amelyet enyhe telek, hosszú nyarak, a nappalok és az éjszakák közötti csekély hőingadozás (kivéve a nyári hónapokat) jellemez, és ezért ideális a körtefa megfelelő fejlődése számára.

A nedvességtartalom, a száraz időszak időtartama, intenzitása és a száraz időszak idényjellege vonatkozásában száraz földközi-tengeri éghajlatnak minősül.

Emberi tényezők

A termesztési és/vagy termelési körülmények: A mezőgazdasági termelők gondoskodnak arról, hogy fáik megfelelő termés/faanyag aránnyal rendelkezzenek, ennek érdekében a legalkalmasabb időpontban manuális ritkítást végeznek.

A mezőgazdasági termelők régóta szívügyüknek tekintik, hogy manuális metszéssel biztosítsák fáik kiegyensúlyozottságát, szépen formált vázát, amely megfelelő utat enged a levegő és a fény számára, elősegítve a fotoszintézist, a lélegzést és a rendszeres termést.

Ahhoz azonban, hogy a mezőgazdasági termelők megfelelő termést kapjanak és a kijelölt terület földközi-tengeri éghajlata miatti zsugorodást elkerüljék, öntözés formájában vizet kell kijuttatniuk. A mezőgazdasági termelőknek a térség sajátos éghajlati viszonyain alapuló tapasztalata azt mutatja, hogy az öntözés leggyakrabban a rügyek megjelenése és a terméskötődés közötti időben, valamint az érési folyamattól kezdődően egész nyáron szükséges, mivel a kultúra vízigénye éppen a legkevésbé csapadékos időszakban a legnagyobb.

Valamennyi mezőgazdasági termelő tisztában van azzal, hogy a szedés a minőségi termések előállításának egyik legfontosabb pillanata, ezért azt mindig nagyon gondosan és a megfelelő érettség pillanatára kell időzíteni. Az érés alapvetően fontos jelenség nem csupán a minőségi gyümölcs előállítása, hanem annak hosszú és tökéletes tárolása szempontjából is. A kocsány megőrzése érdekében a gyümölcsöt közvetlenül ott kell leszakítani, ahol a kocsány az ággal találkozik. A Blanquilla körtét nehezebb leszedni, mivel héja sokkal finomabb, mint a Conferencia fajtájú körtéé, és kocsánya is sokkal törékenyebb, ezért különleges figyelmet igényel.

5.2. A termék sajátosságai

A védett földrajzi területen termesztett körte nagyobb, hosszúkásabb alakú, édesebb, keményebb és héja kissé zöldesebb színű, mint a határos területeken termesztett egyéb körték, ezért piaci értéke magasabb. A térség magas fekvése és a szomszédos folyók közelsége lehetővé teszi azt is, hogy a héjpárásodás (perzseltség) vegyszerek alkalmazása nélkül, természetes módon jelentkezzen.

5.3. A földrajzi terület és (OEM esetében) a termék minősége vagy jellemzője közötti vagy (OFJ esetében) a termék különleges minősége, hírneve vagy egyéb jellemzője közötti ok-okozati kapcsolat

Hírnév

A térségben folyó gyümölcstermesztés és -értékesítés jelentőségét igazoló történelmi adatok között a Blanquilla fajtájú körtére vonatkozó egyik ismert utalás 1747-ből származik, amely azt már V. Fülöp király udvarában is fogyasztott „különlegesen finom gyümölcsnek” minősíti, a másik néhány 1752-es kéziratban fordul elő, amelyek bizonyítják, hogy Rincón de Soto településen már azokban az időkben is folyt a körte termesztése és szedése. A XIX. században az egyházi javak elkobzásával a földrajzi területen megkezdődött a mezőgazdasági tevékenység liberalizálódása és ezzel egy időben a friss gyümölcsök értékesítése is. Alfaro (járásbírósági székhely, amely Calahorrával együtt osztozott Rincón de Soto – amely a XIX. századig nem kapta meg a közigazgatási egység minősítést – történelmében és hagyományban) már országszerte és külföldi országokba is szállította felülmúlhatatlan gyümölcseit és Blanquilla fajtájú kivételes körtéjét, ezzel egyidejűleg a Conferencia fajta is egyre nagyobb jelentőségre tett szert. Így vált a mezőgazdaság a térség egyetlen kincsévé, amelybe legszebb fénnyel, a már akkoriban is igen nagyra becsült „Körte” csillogott.

Természeti tényezők

Domborzat: A völgy magas fekvése és a közeli folyók miatt reggelente köd képződik, amely néhány óra múlva hirtelen eltűnik és helyét a ragyogó napsütés veszi át. Az állandó napsütésben a Conferencia fajtájú körte felszínén a köd által alkotott nedvesség elpárolog. Ez lehetővé teszi a természetes héjpárásodás (perzseltség) megjelenését, így nem kell vegyszereket alkalmazni, amelyek mesterségesen égetik a héj felszínét. A héjpárásodás (perzseltség) természetes előfordulását nagyra értékelik a térségben, mivel terméküket megkülönbözteti a közeli területeken termesztett terméktől.

Éghajlat

Az oltalom alatt álló földrajzi terület éghajlata egyértelmű befolyást gyakorol arra, hogy a „Peras de Rincón de Soto” rendelkezzen azzal a színnel, zamattal, mérettel, savassággal, gyümölcshús keménységgel és magas oldható szárazanyag-tartalommal, amely kizárólagosan a térségre jellemző. A jelentős éjszakai kontrasztoktól és tavaszi fagyoktól mentes magas júniusi középhőmérsékletek elősegítik a termések gyors növekedését. A cukortartalom, amely a savassággal együtt meghatározza az ízt, a belső minőség legfontosabb mértéke, ezért az érés ideje alatt a nappalok rövidülése, az éjszakai hőmérsékletek kontrasztja, a sok napos óra és napsugárzás közvetlenül felelős azért, hogy „Peras de Rincón de Soto” magasabb oldható szárazanyag-tartalommal rendelkezik, mint a szomszédos földrajzi területeken termesztett körte.

Ugyanakkor nyáron a magas nappali hőmérsékletek és a szedéshez közeli időszak friss éjszakai hőmérsékletei közötti kontraszt felelős a jellegzetes keménységért és textúráért, míg az érés alatt regisztrált magas hőmérsékletek illékony anyagok, főként etilén és aroma anyagok kibocsátását idézik elő, amelyek hozzájárulnak a „Peras de Rincón de Soto” sajátos zamatához.

Emberi tényezők

A „Peras de Rincón de Soto” sajátosságai, valamint emberi és földrajzi környezete közötti kapcsolat egyik elemét a térség hagyományos és sajátos gyakorlatai alkotják.

A mezőgazdasági termelők gondoskodnak fáik megfelelő termés/faanyag arányáról, és ennek érdekében már nagyon régóta manuálisan ritkítják és metszik fáikat. A fán lévő termések megfelelő aránya növeli méretüket és édességi fokukat. Másrészt a mezőgazdasági termelőknek a terület éghajlati sajátosságaival kapcsolatos tapasztalatai lehetővé teszik, hogy a megfelelő termés biztosítása és a termés nyári zsugorodásának elkerülése céljából bármikor megfelelő öntözési formát válasszanak a víz kijuttatására, hogy ezáltal megelőzzék a kisebb termésméretet, az érzékszervi jellemzőket érő veszteségeket, a ráncosodást vagy a tömeges hullást. Szedés előtt, ha az időjárási feltételek nem rosszak, nem öntöznek, mivel az csökkentené az oldható szárazanyag-koncentrációt, ami értékcsökkenéssel és a későbbi tárolás megnehezítésével járna.

A termések fejlődésének, színének, a magok színének, a letépéssel szembeni ellenállásnak és a gyümölcshús keménységének helyszíni megfigyelése, valamint az oldható szilárdanyag-tartalom elemzése és a termés penetrometriás mérése alapján a szedés időpontjának majdnem pontos megállapítására szerzett képesség lehetővé teszi a Peras de Rincón de Soto szedését az érettség megfelelő pillanatában, amikor a gyümölcs nem túl zöld és nem is túlérett.

A kijelölt földrajzi területen a zöldség- és gyümölcstermesztő központok azon túl, hogy nagy tapasztalattal rendelkeznek a körte kezelése, tárolása és válogatása terén, komoly ismeretekkel bírnak a „Pera de Rincón de Soto” sajátosságait illetően, tudják, hogyan tárolják a szállításig, és ránézésre felismerik a nem megfelelő vagy sérült terméseket.

Hivatkozás a termékleírás közzétételére

(510/2006/EK rendelet (4) 5. cikk (7) bekezdés)

http://www.larioja.org/upload/documents/733015_Pliego_y_documento_unico_peras_de_rincon.pdf?idtab=438497

(1) HL L 343., 2012.12.14., 1. o.

(2) A rendeletet felváltotta az 1151/2012/EU.

(3) L. 2. lábjegyzet.

(4) L. 2. lábjegyzet.